Miljøministeren går til angreb på gamle brændeovne, men det imponerer ikke skorstensfejer Haagen Sørensen fra Nykøbing på Mors. - Jeg synes, at det ville være frygteligt, hvis det hele det kom væk. Det kommer ikke til at ske. Det tror jeg ikke på, lyder det fra den garvede skorstensfejer. Torsdag vat vi med ham på arbejde. - Den er ok den der du. Det er en god gammel travhest, der fungerer, siger han om en af brændeovne af lidt ældre dato, som han i dag var forbi. 'Klimasjov' har taget overhånd De sjoveste dag på jobbet for Haagen Sørensen er dem, hvor han kommer ud til nogle af de gamle brændeovne. - Det er altid sjovt at komme ud til dem der er fra ældre dato, frem for de nye dem kender vi nu. De står mange steder, fortæller han. - Den har jo stor værdi for dem, der har huset, når den er bygget ind på den måde her, og så har den jo også den værdi, at den kan varme. Jeg synes, at det er skammeligt at skifte sådan noget ud. Derfor giver han ikke meget for, at regeringen nu kommer med et lovforslag, hvor husejere skal skifte brændeovne fra før 2003 ud med en ny, når de overtager et hus. Kan du se idéen i, at sådan en der den sviner for meget? - Nej, det kan jeg ikke. Det har jeg svært ved det her. Det har taget overhånd det der klimasjov, og det er min mening, og sådan har jeg det med det, siger Haagen Sørensen. Miljøvenlige brændeovne i marken Lovforslaget vækker mere optimisme hos Karsten Aagaard, der er teknisk chef ved Morsø Jernstøberi. Morsø Jernstøberi er helt i front på at lave miljøvenlige brændeovne. - Det skønne vi hører fra Skorstensfejerlauget er, at når de er ude og rense skorstenene, hvor nye moderne ovne er tilsluttet, så er der faktisk ikke rigtig noget at rense, siger Karsten Aagaard. - Og det er jo dejligt at høre, at vores forbrænding er i orden. Brændeovnene fra Morsø udleder to gram partikler per kilo afbrændt træ. Kravet i Danmark er fire gram, og dermed er brændeovnene fra Morsø meget miljøvenlige, hvis man spørger Karsten Aagaard. Derfor er han ikke bange for, at det ny lovforslag vil holde folk fra at købe brændeovne - tværtimod. - Vi håber, at det er så indgroet ved mange kunder, at der virkelig er noget atmosfære forbundet med at fyre i en brændeovn, siger Karsten Aagaard. - Vi vil jo ikke lægge skjul på, at det er godt for virksomheden, hvis vi kan få nye miljøvenlige ovne ud i marken i stedet for de gamle ovne. Ministeren regner med, at loven alene fører til at 55.000 brændeovne bliver skiftet ud.

Opsummering:
Skorstensfejer Haagen Sørensen giver ikke meget for regeringens angreb på gamle brændeovne. Morsø Jernstøberi lægger derimod ikke skjul på, at forslaget giver mulighed for at sælge flere ovne.